laion/Wikipedia-Exotic huggingface dataset:
וילהלם ארנסט, הדוכס הגדול של סקסוניה-ויימאר-אייזנך

וילהלם ארנסט, הדוכס הגדול של סקסוניה-ויימאר-אייזנך (בגרמנית: Wilhelm Ernst Großherzog von Sachsen-Weimar-Eisenach‏; 10 ביוני 1876 – 24 באפריל 1923) היה הדוכס הגדול של סקסוניה-ויימאר-אייזנך בין השנים 1901–1918. וילהלם ארנסט נולד ב-10 ביוני 1876 בויימאר שהשתייכה לדוכסות הגדולה של סקסוניה-ויימאר-אייזנך, והייתה חלק מהאימפריה הגרמנית, והיה בנם של קרל אוגוסט, נסיך הכתר של סקסוניה-ויימאר-אייזנך ופאולינה, נסיכת סקסוניה-ויימאר-אייזנך, בתו של הרמן, נסיך סקסוניה-ויימאר-אייזנך. בשנת 1894 מת אביו קרל אוגוסט, נסיך הכתר של סקסוניה-ויימאר-אייזנך, ווילהלם ארנסט הפך לנסיך הכתר של הדוכסות. ב-5 בינואר 1901 מת סבו קרל אלכסנדר, הדוכס הגדול של סקסוניה-ויימאר-אייזנך, ווילהלם ארנסט עלה לשלטון במקומו. וילהלם ארנסט שיפר מאוד את העיר ויימאר, ודאג לשימור העיר העתיקה שלה. ב-30 באפריל 1903 התחתן וילהלם ארנסט עם קרולינה, נסיכת רויס-גרייץ, בתם של היינריך העשרים ושניים, נסיך רויס-גרייץ ואידה, נסיכת שאומבורג-ליפה, אולם היא מתה בנסיבות מסתוריות בשנת 1905. עקב היותו נכד של סופיה, נסיכת הולנד, בתו של וילם השני, מלך הולנד, חששו ההולנדים שאם וילהלמינה, מלכת הולנד תמות ללא יורשים יירש אותה וילהלם ארנסט, ובכך עלול להביא לסיפוח הולנד לגרמניה. בעקבות כך נעשה ניסיון לשלול מווילהלם ארנסט את זכויות הירושה, או לחלופין להתנות שלא יהא ניתן לשלוט ביחד גם בהולנד גם בסקסוניה-ויימאר-אייזנך. בשנת 1909 נולדה יוליאנה, מלכת הולנד, מה שהוריד את החששות בהולנד, ובשנת 1922 נחקק תיקון לחוקה שרק צאצאיה של וילהלמינה יוכלו למלוך בהולנד. ב-21 בינואר 1910 התחתן וילהלם ארנסט עם פאודורה, נסיכת סקסוניה-מיינינגן, בתם של פרידריך יוהאן, נסיך סקסוניה-מיינינגן ואדלייד, רוזנת ליפה-ביסטרפלד, ממנה נולדו לו 4 ילדים. ב-9 בנובמבר 1918 נאלץ וילהלם ארנסט לוותר על כסאו, בעקבות התבוסה במלחמה והמהפכה הגרמנית שהתחוללה בעקבותיה. מכיוון שהיה שליט שנוא על תושבי הדוכסות, עקב התנהגותו הגסה, שמחו מאוד התושבים על התפטרותו. וילהלם ארנסט ברח עם משפחתו לאחוזת המשפחה בהיינריכאו שבשלזיה, שם מת ב-24 באפריל 1923. מנישואיו עם פאודורה, נסיכת סקסוניה-מיינינגן, נולדו לו 4 ילדים: סופיה, נסיכת סקסוניה-ויימאר-אייזנך (1911–1988) קרל אוגוסט, נסיך הכתר של סקסוניה-ויימאר-אייזנך (1912–1988) ברנהרד, נסיך סקסוניה-ויימאר-אייזנך (1917–1986) גאורג, נסיך סקסוניה-ויימאר-אייזנך (1921–2011) מדיה וקבצים בנושא וילהלם ארנסט, הדוכס הגדול של סקסוניה-ויימאר-אייזנך בוויקישיתוף
DX בסרטן

DX בסרטן (נקרא גם GJ 1111 או LHS 248) הוא ננס אדום הנמצא במרחק של כ-11.8 שנות אור ממערכת השמש בקבוצת הכוכבים סרטן. זהו אחד הכוכבים הקרובים למערכת השמש וכמו כל שאר הננסים האדומים, גם את DX בסרטן לא ניתן לראות ללא ציוד עזר, שכן בהירותו הנראית היא מדרגה 14.9, הרבה מתחת לסף הראייה האנושי. ניתן לצפות בו באמצעות טלסקופ כשני שלישים מעלה ממזרח-דרום-מזרח לכוכב 2φ בסרטן. הכוכב מופיע לראשונה בסקירה של שמי הצפון שנעשתה במצפה הכוכבים לוול משנת 1961, שם קיבל את הציון G51-15. בשנת 1979 הוא הופיע בקטלוג גליזה-יארייס תחת הציון GJ 1111‏ וכן בקטלוג הכוכבים בעלי תנועה עצמית של יותר מחצי שניית קשת בשנה של וילם יקוב לויטן תחת הציון LHS 248. בשנת 1981 זוהו מספר התפרצויות של להבות סולריות מפני הכוכב שגרמו לשינויים גדולים בבהירותו. בעקבות כך קיבל הכוכב את הציון של כוכב משתנה DX בסרטן. DX בסרטן הוא ננס אדום מסוג ספקטרלי M6 V, מסתו כ-9% ממסת השמש ורדיוסו כ-11% מרדיוס השמש. טמפרטורת פניו כ-2,840 קלווין והוא מאיר בעוצמה של כ-12 מיליוניות מעוצמת ההארה של השמש באור נראה, אבל יותר מ-99% מהקרינה הנפלטת ממנו היא בתחום התת-אדום. בשל קרינתו החלשה, כוכב לכת יצטרך להקיף אותו במרחק של 0.04 יחידות אסטרונומיות כדי לאפשר קיום של מים נוזלים על פניו, אך לא ידוע על קיומם של כוכבי לכת כלשהם המקיפים אותו. לכוכב יש תנועה עצמית גדולה של כשניית קשת ורבע בשנה. בשל ההתפרצויות החזקות של הכוכב הוא מסווג ככוכב הבזק. הכוכב הקרוב ביותר ל-DX בסרטן הוא פרוקיון שנמצא במרחק של כ-5 שנות אור ממנו והוא גם הכוכב הבהיר ביותר שניתן לצפייה משם. במרחק הזה הוא יהיה בהיר משמעותית מכפי שהוא נראה מכדור הארץ ובהירותו תהיה מדרגה 1.4-, דומה לבהירותו של סיריוס כפי שהוא נראה מכדור הארץ. שאר שכניו של DX בסרטן הם ננסים אדומים עמומים מכדי להראות לעין אנושית ללא ציוד עזר, ביניהם כוכב לויטן שנמצא במרחק של 5.5 שנות אור ממנו. סיריוס עצמו נמצא במרחק של 9.2 שנות אור מ-DX בסרטן, כך שהוא קצת פחות בהיר מכפי שהוא נראה מכדור הארץ והוא יראה עם דרגת בהירות 1.3-, כך שהוא ופרוקיון יראו עם בהירות דומה. השמש תראה מ-DX בסרטן ככוכב חסר יחוד עם בהירות מדרגה 2.6. DX בסרטן באתר Solstation DX בסרטן, בבסיס הנתונים SIMBAD לגרמי שמיים אסטרונומיים Research Consortium On Nearby Stars: The One Hundred Nearest Star Systems J. Morin, J. F. Donati, P. Petit, X. Delfosse, T. Forveille & M. M. Jardine: Large-scale magnetic topologies of late M dwarfs, About the Journal Monthly Notices of the Royal Astronomical Society, Vol. 407, Iss. 4 P. 2271 (2010) A. Reiners & G. Basri: The First Direct Measurements of Surface Magnetic Fields on Very Low Mass Stars, he Astrophysical Journal, Vol. 656, Iss. 2, p. 1124 (2007) VizieR: LHS 248, LHS Catalogue, 2nd Edition (Luyten 1979) H. L. Giclas, R. Burnham & N. G. Thomas: Lowell proper motions III : proper motion survey of the Northern Hemisphere with the 13-inch photographic telescope of the Lowell Observatory, Bulletin / Lowell Observatory ; no. 112, v. 6, no. 7, p. 68 (1961) W. Gliese & H. Jahreiß: Nearby Star Data Published 1969-1978, Astronomy and Astrophysics, Suppl. Ser. 38, p. 436 (1979) B. R. Pettersen: Discovery of flare activity on the very low luminosity red dwarf G 51-15, Astronomy and Astrophysics, vol. 95, no. 1, p. 135 (1981) General Catalog of Variable Stars: DX Cancri
החיים עצמם (סדרת טלוויזיה)

החיים עצמם (באנגלית: This Is Us) היא דרמה קומית אמריקאית שנוצרה על ידי דן פוגלמן ושידורה החל ברשת הטלוויזיה האמריקאית NBC ב-20 בספטמבר 2016. זהו סיפור על חיי זוג הורים שבמהלך לידת שלישייה מאבדים את אחד התינוקות ובמקומו מאמצים תינוק כהה עור. הסדרה נעה בציר הזמן בין השנים והדמויות. הסדרה זכתה בפרס בחירת הקהל על עונתה הראשונה. ב-2017 וב-2018 זכתה הסדרה פעמיים ברציפות בפרס גילדת שחקני המסך לסדרת הדרמה הטובה ביותר. שידורה של העונה השלישית של הסדרה החל ב-25 בספטמבר 2018. שידורה של העונה הרביעית החל ב 25 בספטמבר 2019. העונה החמישית החלה בשידוריה בנובמבר 2020. העונה השישית והאחרונה החלה את שידוריה בינואר 2022. בישראל, הסדרה משודרת ב-yes וב-hot. הסדרה עוקבת אחר התאומים קווין (ג'סטין הארטלי) וקייט (כריסי מץ) יחד עם אחיהם המאומץ, רנדל (סטרלינג קיי בראון) כשחייהם מפגישים אותם זה עם זה. קייט וקווין היו במקור חלק מהריון שלישייה, ונהרו בשירותים של בר לילי בעת שידור הסופרבול של שנת 1980, שיצא בתאריך ה-2 בינואר; עם זאת, אחיהם הביולוגי מת בלידה. הוריהם, ג'ק (מיילו ונטימיליה) ורבקה (מנדי מור), שבכוונתם היה להביא הביתה שלושה תינוקות, החליטו לאמץ ילד נוסף (רנדל) שנולד באותו היום, והובא לאותו בית החולים לאחר שאביו הביולוגי ויליאם (רון קפאס) נטש אותו בתחנת כיבוי אש. הפרקים עוברים דרך סיפור העבר וההווה של הדמויות. פרקי פלאשבק מתקיימים בפיטסבורג, בעוד פרקי הזמן הנוכחי מפוצלים בין לוס אנג'לס, ניו ג'רזי וניו יורק. מספר ידוענים הופיעו בסדרה בתפקיד עצמם. בהם, סילבסטר סטאלון, רון הווארד, מריו לופז וקייטי קוריק. מדיה וקבצים בנושא החיים עצמם בוויקישיתוף אתר האינטרנט הרשמי של החיים עצמם (באנגלית) החיים עצמם, ברשת החברתית פייסבוק החיים עצמם, ברשת החברתית אקס (טוויטר) החיים עצמם, ברשת החברתית אינסטגרם "החיים עצמם", במסד הנתונים הקולנועיים IMDb (באנגלית) "החיים עצמם", באתר נטפליקס "החיים עצמם", באתר AllMovie (באנגלית) "החיים עצמם", באתר Rotten Tomatoes (באנגלית) "החיים עצמם", באתר Metacritic (באנגלית) "החיים עצמם", באתר דיסני+ סדרות (באנגלית) "החיים עצמם", באתר Hulu סדרות (באנגלית) "החיים עצמם", במסד הנתונים הקולנועיים KinoPoisk (ברוסית) אופיר ארצי‏, כל מה שרציתם לדעת על "החיים עצמם" (אם כל מה שרציתם לדעת זה למה היא מעפנה), באתר וואלה, 27 בספטמבר 2017 רון רייטן, זה לא אנחנו, זה הם: "החיים עצמם" בלון נפוח, באתר nrg‏, 12 בנובמבר 2017 ליאת נטוביץ־קושיצקי, ‏חיים שכאלה: להזיל דמעות מאנשים נורמטיביים, בעיתון מקור ראשון, 9 בדצמבר 2018 עופרה עופר אורן, סדרת הטלוויזיה "החיים עצמם": איך נראית אהבה, בבלוג "סופרת ספרים", 24 ביוני 2021
האקדמיה הבריטית של פזמונאים, מלחינים וכותבים

האקדמיה הבריטית של פזמונאים, מלחינים וכותבים (BASCA) היא אחד האיגודים המקצועיים הגדולים ביותר של כותבי מוזיקה באירופה ומטרתה לתמוך, להגן ולפעול למען האינטרסים של מלחינים, פזמונאים וכותבים. האקדמיה מייצגת מוזיקאים מכל הז'אנרים, החל בפזמונאים וכלה במלחיני מוזיקה קלאסית ומוזיקת ג'אז עכשווית. באקדמיה חברים כ־2000 חברים. גילדת המלחינים של בריטניה נוסדה ב-1944 על מנת לייצג את מלחיני המוזיקה הקלאסית, ורייף וון ויליאמס נבחר לנשיאה הראשון. גילדת הפזמונאים של בריטניה, שלימים נודעה כאקדמיה הבריטית של פזמונאים, מלחינים ומחברים נוסדה בשנת 1947 על ידי אריק משווייץ (Eric Maschwitz). איגוד המלחינים המקצועיים נוסד ב-1976 על ידי ג'ורג' פנטון ( George Fenton) במטרה לייצג את מלחיני המוזיקה לקולנוע ולטלוויזיה. בשנת 1958 החלה גילדת המלחינים של בריטניה לפרסם את כתב העת Composer, וכן קטלוגים של יצירות קיימות. ב-1967 הקים הארגון את מרכז המידע למוזיקה בריטית (British Music Information Centre). בשנת 1999 התמזגו איגוד המלחינים המקצועיים (APC) וגילדת המלחינים של בריטניה (CGGB) עם האקדמיה הבריטית של פזמונאים, מלחינים ומחברים לארגון אחד, בעל השפעה רבה יותר. שמו הנוכחי של הארגון נקבע בחודש מרץ 2009 וסר טים רייס נבחר לנשיאו הראשון. אתר האינטרנט הרשמי של האקדמיה הבריטית של פזמונאים, מלחינים וכותבים (באנגלית) "The Response of the British Academy of Composers Songwriters and Authors to the call for evidence of the independent review of intellectual property and growth" (PDF). במרץ 2011. אורכב מ-המקור (PDF) ב-2012-03-01. נבדק ב-4 בפברואר 2012. {{cite web}}: (עזרה)
תומאס פולר

תומאס פולר (באנגלית: Thomas Fuller;‏ 1710 – דצמבר 1782), ידוע גם בכינויים "טום הכושי" ו"המחשבון מווירג'יניה", היה עבד אפריקאי שהתפרסם בתור גאון חישוב. פולר נולד באפריקה בשטח היושב כיום בין ליבריה לבנין, הוא נשבה ונשלח לאמריקה לעבדות בשנת 1724 בהיותו בן 14. הוא נהפך לרכושם של בני הזוג פרסלי ואליזבת קוקס מאלכסנדריה, וירג'יניה. הן הזוג קוקס והן פולר היו בורים. משפחת קוקס החזיקה ב-16 עבדים ופולר היה המוערך ביותר מכולם. הוא הביע כלפיהם את הערכתו על כך שלא מכרהו. הסיפורים על יכולות החישוב שלו נפוצו בכל רחבי החוף המזרחי. יכולותיו שימשו כהוכחה שהשחורים שווים ביכולת האינטליגנציה שלהם ללבנים ואף עודדו את הדיון בעד התנועה לשחרור העבדים. כאשר פולר היה בן שבעים, ויליאם הרטשורן וסמואל קואטס מפנסילבניה ששמעו על כוח החישוב שלו באו לבחון את יכולותיו. הם שאלות אותו שתי שאלות ותשובותיו סיפקו אותם. תחילה, שאלו אותו כמה שניות יש בשנה וחצי, בתוך שתי דקות וחצי הוא השיב נכונה 47,304,000 שניות. לאחר מכן שאלו אותו כמה שניות יש בחייו של אדם שחיי 70 שנה, 17 ימים ו-12 שעות, שוב הוא השיב נכונה 2,210,500,800 שניות בתוך דקה וחצי. אחד מהשואלים בדק את חישובו של פולר וביצע את החשבון באמצעות עפרון ונייר. הוא אמר לפולר שהוא טעה שכן תשובתו גבוהה במקצת מאשר החישוב שביצע על הנייר. פולר ענה במהרה: "סליחה אדוני, אבל שכחת לקחת בחשבון את השנים המעוברות". כאשר החישוב "תוקן" ושוקללו בתוכו השנים המעוברות תשובתו של פולר התבררה כנכונה. למרות שתשובותיו של פולר היו נכונות, הרטשורן וקואטס האמינו שגאונות החישוב של פולר גבוהה בהרבה. הם כתבו: "שערו היה מלא שיער שיבה וכן גופו הציג סימנים אחרים של חולשה מפאת גילו. במהלך כל חייו הוא עבד בעבודות בשדה ומעולם לא שתה משקאות חריפים. הוא דיבר בכבוד כלפי האדונית שלו וציין שהוא מחויב כלפיה על כך שלא מכרה אותו לאחרים, למרות שקיבלה הצעות נדיבות ממספר אנשים. קואטס הביע את צערו על כך שפולר לא זכה להשכלה נאותה ופולר השיב: "לא אדון, זה נפלא שלא למדתי דבר, שכן מלומדים רבים הם שוטים גמורים".
הסכם ג'נטלמני (סרט)

הסכם ג'נטלמני (באנגלית: Gentleman's Agreement) הוא סרט קולנוע אמריקאי, שביים איליה קאזאן על פי ספרה של לורה הובסון, העוסק בבעיית האנטישמיות הסמויה והגלויה בחברה האמריקאית. ראשי אולפנים שונים בהוליווד, בעיקר מפיקים ובעלי אולפנים יהודים, התנגדו להפקתו, מחשש שהוא יעורר נושאים שמוטב לא לעורר. אותה תקופה הייתה כשנתיים לאחר סיום מלחמת העולם השנייה, שבה נחשף פרצופה המכוער של השנאה ליהודים ברוב מדינות אירופה, תקופה שהייתה רגישה גם עבור יהודי ארצות הברית. אולפני פוקס החליטו להפיק את הסרט בשנת 1947, החלטה שבדיעבד התבררה כנכונה. סרט זה צוין לשבח על ידי המבקרים, זכה בפרסים, ואף היה לסרט המכניס ביותר של אולפני פוקס בשנה שבה הוקרן. התפקיד הראשי הוצע לקרי גרנט אך הוא דחה את ההצעה והתפקיד הוצע לגרגורי פק וזה הסכים על אף שסוכנו אמר לו שהסרט לא יצליח. הסרט מספר על עיתונאי (גרגורי פק) שקיבל משימה לכתוב סדרה של מאמרים על אנטישמיות בחברה האמריקאית. כדי לבחון את הבעיה באופן בלתי אמצעי, בוחר העיתונאי להתחזות ליהודי. הדבר מביא אותו לחשוף את פרצופה המכוער של האנטישמיות ומגלה מהי ההרגשה של קורבן חף מפשע. בקשת עבודה שלו נענית בשלילה, מסרבים להכניסו לבית מלון מסוים, ובנו (דין סטוקוול) מותקף בבית הספר. גם יחסיו עם ארוסתו (דורותי מקגוויר), אחייניתו של עורך העיתון אשר יזמה את התחקיר בעצמה, מתערערים בעקבות חוויותיו כ"יהודי". הסרט מפנה את עיקר הביקורת לא כלפי אנטישמיים, אלא כלפי החברה הנאורה והליברלית לכאורה אשר מאפשרת בשתיקתה את קיומה של האנטישמיות. הסרט זכה בשנת 1948 בפרס אוסקר בשלוש קטגוריות: פרס הסרט הטוב ביותר, פרס לבמאי הטוב ביותר - לאיליה קאזאן ושחקנית המשנה הטובה ביותר - לסלסט הולם. מדיה וקבצים בנושא הסרט "הסכם ג'נטלמני" בוויקישיתוף "הסכם ג'נטלמני", במסד הנתונים הקולנועיים IMDb (באנגלית) "הסכם ג'נטלמני", באתר נטפליקס "הסכם ג'נטלמני", באתר AllMovie (באנגלית) "הסכם ג'נטלמני", באתר Rotten Tomatoes (באנגלית) "הסכם ג'נטלמני", תסריט הסרט באתר Scripts.com (באנגלית) "הסכם ג'נטלמני", במסד הנתונים הקולנועיים KinoPoisk (ברוסית)* צפייה בקדימון מתוך הסרט (חיבור פס רחב) ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
תל עבדון

תל עבדון הוא אחד התלים החשובים בגליל המערבי. במיקומו של התל, הנמצא ממערב למושב עבדון, בקצהו המערבי של נחל כזיב, שכנה "עבדון", עיר הלויים של שבט אשר. בחפירות שהתקיימו באתר, נתגלו ממצאים מתקופת הברונזה הקדומה, מתקופת הברונזה התיכונה והמאוחרת, מתקופת הברזל, מן התקופה ההלניסטית, מן התקופה הרומית, מן התקופה הביזנטית ומן התקופה המוסלמית המוקדמת. התל הוא גבעה מלאכותית שעליה שרידי חומה, שרידי מבנים, מתקנים לעיבוד תוצרת חקלאית ובית בד. שמו הערבי של התל הוא - ח'רבת עבדה, והוא משמר בתוכו כמשוער את שמה של עַבְדּוֹן המקראית. עבדון מוזכרת בספר יהושע, כאשר יהושע ואלעזר הכהן מקיימים את ציוויו של ה' למשה לתת ערים ומגרשים ללויים, ”וּמִמַּטֵּה אָשֵׁר, אֶת-מִשְׁאָל וְאֶת-מִגְרָשֶׁהָ; אֶת-עַבְדּוֹן, וְאֶת-מִגְרָשֶׁהָ. לא אֶת-חֶלְקָת, וְאֶת-מִגְרָשֶׁהָ, וְאֶת-רְחֹב, וְאֶת-מִגְרָשֶׁהָ: עָרִים, אַרְבַּע”. עבדון נזכרת בצורה דומה גם בפרק המקביל שבספר דברי הימים. ברשימת ערי אָשֵׁר מוקדם יותר בספר יהושע נזכרת עֶבְרֹן במקום עַבְדּוֹן, וההשערה המקובלת היא שמדובר באותה העיר, ושחלה ההחלפה הנפוצה במקרא בין האותיות הדומות ר' ו-ד'. בספרו על מסעיו בארץ ישראל מתאר ויקטור גרן את ביקורו בח'רבת עבדה. הוא מספר כיצד טיפס בשיפוליה הטרשיים של גבעה. שיפולים משובשים בשיחים, וסבך של אלות מסטיק, אלונים, אלות וקטלבים. הגבעה הייתה מוקפת במדרגות בצורת מעגלים, אשר גדלו בהן חיטה. על פי תיאורו כאשר הוא הגיע אל ראש הגבעה המתנשאת לרום של כמאה וחמישים מטר מעל פני הים, התגלה לעיניו כל עמק עכו. שם הוא צפה בשרידי מתחם שאורכו חמישים צעד, רוחבו ארבעים ושישה, וחומתו בנויה מאבנים עתיקות. המתחם נחלק בפנים לכמה מדורים, ובפינתו הצפונית מזרחית שרידי קפלה קטנה, ואפסיס בקצה המרוחק יותר. מסקנתו של גרן הייתה כי אכן מדובר באופן סביר ביותר בעבדון המקראית. הן בגלל השם המקורי שהשתמר בשם הערבי, והן מבחינת מיקומה של הגבעה, מקורות המים הסמוכים לה, והגאיות המקיפים אותה מכל עבר ומשמשים אמצעי הגנה כנגד פולשים, היוצרים כולם יחד סבירות גבוהה לקיומה של עיר קדמונית במקום. את הגליל העליון חצתה בימי קדם דרך עתיקה ממזרח למערב, כאשר תחילתה בקדש שבהרי נפתלי במזרח, המשכה ביראון, באיקרית ובתל עבדון, וסיומה כ-5.6 ק"מ ממערב לתל בעיר הנמל של אכזיב (אשר נזכרת גם היא ברשימת ערי שבט אָשֵׁר). במאי 2010, לקראת חפירת מאגר מי קולחין במקום, התקיימו חפירות, מטעם רשות העתיקות, במורדות הצפוניים של תל עבדון. נחפרו שמונה שטחים ונחשפו בהם מחצבות אבן עתיקות, קבר ארגז, מערות קבורה ופיר חצוב. מדיה וקבצים בנושא תל עבדון בוויקישיתוף תל עבדון, באתר - רשות העתיקות תל עבדון, באתר - BibleWalks תל עבדון, באתר - עמוד ענן תל עבדון - מידע לציבור, באתר - רשות העתיקות אין להתבלבל בין תל עבדון לחירבת עבדה הנמצאת כ-3 קילומטרים מערבית לעמאן ספר יהושע, פרק כ"א, פסוק ל' ספר דברי הימים א', פרק ו', פסוק נ"ט ספר יהושע, פרק י"ט, פסוק כ"ח אנציקלופדיה מקראית - אוצר הידיעות על המקרא ותקופתו, הוצאת מוסד ביאליק, כרך ו', 24. ויקטור גרן, תיאור גאוגרפי, היסטורי וארכאולוגי של ארץ - ישראל - כרך שביעי : הגליל (ב), מכון יד יצחק בן-צבי, ירושלים, 1987, עמוד 20 תל קדש - מערי הלויים שבנחלת נפתלי ספר יהושע, פרק י"ט, פסוק כ"ט יוחנן אהרוני, ארץ ישראל בתקופת המקרא: גאוגרפיה היסטורית, מכון יד יצחק בן-צבי, ירושלים, 1987, עמוד 48
יחסי עומאן–תימן

יחסי עומאן–תימן הם היחסים הדיפלומטיים הרשמיים שבין עומאן לתימן. שתי המדינות שכנות וחולקות גבול משותף. לתימן ועומאן יש קשר תרבותי וזאת לאחר ששתי המדינות היו חלק מהאימפריה הפרסית. לתימן יש שגרירות במסקט, ולעומאן יש שגרירות בצנעא. ב-1970 היחסים בין עומאן לדרום תימן היו רעועים והסלימו פעמים רבות. במרץ 1976 היחסים נעשו רגועים יותר לאחר תיווך של ערב הסעודית. ב-1983 כוננו יחסים דיפלומטיים רשמיים בין עומאן לדרום תימן, עד לאיחוד תימן ב-1990. מאז היחסים הם יחסים דיפלומטיים גלויים ורשמיים. בספטמבר 2008, שתי המדינות החלו דיונים על מנת ליצור הגנה משותפת כדי להילחם בשודדי ים. במאי 2009, עם תחילת האביב הערבי בתימן, תמכה עומאן בהפלת הממשלה התימנית בהנהגתו של עלי עבדאללה סאלח. יחסי עומאן-ישראל יחסי ישראל-תימן
710-719 לפנה"ס

שימו לב: ערך זה מכיל אירועים מן השנים 719 - 710 לפנה"ס יהודה, צור, וצידון מורדות נגד אשור. 719 לפנה"ס - המלך הואן משושלת ג'ואו מתמנה לשליט בסין. 718 לפנה"ס - גיגס מתמנה לשליט לידיה. 717 לפנה"ס - סרגון השני, מלך אשור, כובש את מעוז החתים כרכמיש. 717 לפנה"ס - סרגון השני מייסד את בירת אשור החדשה, דור שרוכין. 717 לפנה"ס - 716 לפנה"ס - סרגון השני מוביל את צבאו בהתקפה אדירה על הרי הפלשתים באזור החוף, שם הוא מנצח את פרעה. 717 לפנה"ס - אגדה רומאית מסמנת שנה זו כשנת סיום שלטונו של רומולוס. האינטררגנום מתחיל. 717 לפנה"ס - כיבוש מסיניאה על ידי ספרטה נגמר. 717 לפנה"ס - נומה פומפיליוס, מלך רומא, מתקן את לוח השנה הרומי, מוסיף את ינואר ופברואר ו-5 ימים נוספים לשנה. 712 לפנה"ס - נומה פומפיליוס יוצר את משרת הפונטיפקס מקסימוס. 710 לפנה"ס - מדי מתאחדת לממלכה אחת (מוערך). פרק זה לוקה בחסר. אנא תרמו לוויקיפדיה והשלימו אותו. מדיה וקבצים בנושא 710-719 לפנה"ס בוויקישיתוף ערך זה הוא קצרמר בנושא כרונולוגיה. אתם מוזמנים לתרום לוויקיפדיה ולהרחיב אותו.
תעלת גרנד

תעלת גרנד (באנגלית: Grand Ditch או גם Grand River Ditch (תעלת הנהר גרנד), ובמקור North Grand River Ditch (תעלת הנהר גרנד הצפוני)) הוא מיזם הטיית מים בהרי נוור סמר, בצפון מדינת קולורדו בארצות הברית. אורך התעלה 21.3 קילומטרים, רוחבה 6.1 מטרים ועומקה 90 סנטימטרים בממוצע. פלגים ונחלים הזורמים מהפסגות הגבוהות של הרי נוור סמר מוטים לתעלה, החוצה את קו פרשת המים של אמריקה במעבר לה פודר בגובה 3,101 מטרים, וזורמים לנהר קש לה פודר לטובת החקלאים במישורים שלרגלי המדרונות המזרחיים של הרי הרוקי. את התעלה החלו לחפור ב-1890 והיא הושלמה ב-1936. התעלה מטה בין 20% ל-40% ממי הנגר מהרי נוור סמר, ומספקת בממוצע 25 מיליון מטרים מעוקבים בשנה. לתעלה יש השפעה משמעותית על האקולוגיה של העמק מתחתיה. שירות הפארקים הלאומיים של ארצות הברית נאבק באמצעות בתי המשפט למען צמצום כמות המים המוטים. תעלת גרנד נבנתה על ידי "חברת תעלת מחוז לרימר" (Larimer County Ditch Company), בעיקר על ידי צוותים יפניים, שעבדו עם כלים ידניים ואבק שרפה. המים הראשונים שהוטו זרמו דרך מעבר לה פודר ב-15 באוקטובר 1890. "חברת אספקת ואגירת מים" (Water Supply and Storage Company) קיבלה בעלות על המיזם ב-1891. התעלה הוארכה כל שנה והגיעה לאורך של חמישה קילומטרים ב-1894. אחרי הקמת הפארק הלאומי הרי הרוקי גרם הביקוש הגובר למים ליצירת אגם לונג דרואו (Long Draw Reservoir), והשטח שנדרש עבור המאגר נלקח מהפארק בהחלטת קונגרס ארצות הברית ב-1923. אגם לונג דרואו נפתח ב-1930. תעלת גרנד הוארכה פעם נוספת בספטמבר 1936 ל-23 קילומטרים, וגם פעולה זו דרשה אישור הקונגרס משום שהתוואי עבר עתה דרך פארק לאומי. במאי 2003 נפרץ קטע בן 30 מטרים כ-3.9 קילומטרים דרומית למעבר לה פודר, המים שטפו במורד המדרון ולתוך נהר הקולורדו. השיטפון הותיר צלקת נראית לעין על המדרון: 20,000 עצים נפלו ו-36,400 מטרים מעוקבים של המפולת נחתו בערוץ לולו (Lulu Creek) ובמקורותיו של הנהר קולורדו. "חברת אספקת ואגירת מים" הגיעה להסדר לשלם 9 מיליון דולרים דמי נזיקין לפארק הלאומי הרי הרוקי. הצפות תקופתיות של התעלה, שבהם השיטפון של שנת 2003 הוא דוגמה אחת בלבד, הותירו שפוכת על כל הצד המערבי של העמק. הצד המזרחי לא הושפע. תעלת הנהר גרנד נרשמה במרשם הלאומי של מקומות היסטוריים (National Register of Historic Places) ב-29 בספטמבר 1976. אפשר ללכת לאורכה החל בתחילת שביל בואן/בייקר (Bowen/Baker Trailhead) בפארק הלאומי הרי הרוקי. מדיה וקבצים בנושא תעלת גרנד בוויקישיתוף Grand Ditch, Baker Creek to LaPoudre Pass Creek, Grand Lake vicinity, Grand County, CO Grand Ditch Breach Restoration Plan, Factsheet 2010 Effects of the Grand Ditch, National Park Services, 2004 Water across the Divide' Perry, Phyllis J. (2008). It Happened in Rocky Mountain National Park. Globe Pequot. pp. 35–37. ISBN 9780762742387. Dickman, Pamela (23 במרץ 2012). "RMNP to take comment on options for Grand Ditch restoration -". Loveland Reporter-Herald. {{cite news}}: (עזרה) "Baker Gulch to the Grand Ditch: Stealing Water from the West". Walking Into Colorado's Past: 50 Front Range History Hikes. Big Earth. 2006. pp. 37–40. ISBN 9781565795198.
רוברט וייז

רוברט וייז (באנגלית: Robert Wise;‏ 10 בספטמבר 1914 – 14 בספטמבר 2005) היה במאי קולנוע, עורך ומפיק אמריקאי, שזכה בשלושה פרסי אוסקר ובפרס לזכר אירווינג תלברג. הוא עבד בתחום הקולנוע משנות ה-30 עד שנות ה-90. וייז נולד בווינצ'סטר, אינדיאנה לאוליב וארל. היה לו אח בכור בשם דייוויד. בילדותו, התחביב האהוב עליו היה ללכת לסרטים. וייז רצה תחילה להיות עיתונאי והחל ללמוד במכללת פרנקלין. ב-1933, בעקבות השפל הגדול. הוא לא יכל לממן את הלימודים ועבר להתגורר בהוליווד. אחיו דייוויד עבר מספר שנים לפניו וסידר לו עבודה ב-RKO במחלקת משלוחים. בהמשך עבד כעורך מוזיקה וסאונד. ב-1940 ערך את הסרט אשתי המועדפת. מאוחר יותר היה למועמד לאוסקר על עריכת הסרט האזרח קיין ב-1941. ה-1953 ביים את סרט המלחמה "חולדות המדבר". ב-1957 ביים את הסרט "עד שירימו עוגן" בכיכובם של פול ניומן וג'ין סימונס. ב-1958 ביים את הסרט "אני רוצה לחיות" עם סוזן הייוורד בתפקיד הראשי. ב-1956 ביים את "מישהו שם למעלה אוהב אותי" בכיכובו של פול ניומן. ב-1961 ביים את "סיפור הפרברים" שזכה ב-10 פרסי אוסקר. ב-1962 ביים את "נדנדה בשניים" עם שירלי מקלין ורוברט מיצ'ם. ב-1965 ביים את הסרט צלילי המוסיקה, שהיה מועמד לעשרה פרסי אוסקר וזכה בחמישה, כולל פרס הבמאי הטוב ביותר ופרס הסרט הטוב ביותר. ב-1966 ביים את הסרט היאנגצה הגועש עם סטיב מקווין וקנדיס ברגן. ב-1975 ביים את סרט האסונות "ההינדנבורג", וב-1977, ביים את הסרט "סיפורה של אודרי רוז". בשנת 1979, ביים את "מסע בין כוכבים: הסרט". בשנות ה-80 וה-90, היה וייז חלק מהועד המייעץ של המכון הלאומי לסרטי סטודנטים. בשנת 2000 ביים את סרט הטלוויזיה "סערה בקיץ" בכיכובו של פיטר פאלק עבור רשת שואוטיים. החל מ-1980, היה נשיא איגוד הבמאים האמריקני והחל מ-1985, היה נשיא האקדמיה האמריקאית לקולנוע. יש לו כוכב בשדרת הכוכבים של הוליווד. ב-25 במאי 1942, נישא וייז לפטריסיה דוייל. היא נפטרה ב-22 בספטמבר 1975. לזוג היה ילד אחד בשם רוברט שנהיי עוזר צלם. ב-29 בינואר 1977, וייז נישא למיליסנט פרנקלין. היא נפטרה ב-31 באוגוסט 2010. וייז, אשר הגדיר עצמו כליברל, תרם רבות לארגוני צדקה, ביניהם האיגוד האמריקאי לחירויות אזרחיות והקים קרן צדקה על שמו. לאחר שעבר התקף לב בביתו, מיהר וייז לבית החולים ושם מת מאי ספיקת לב. הוא נפטר ב-14 בספטמבר 2005, ארבעה ימים אחרי יום הולדתו. מדיה וקבצים בנושא רוברט וייז בוויקישיתוף רוברט וייז, במסד הנתונים הקולנועיים IMDb (באנגלית) רוברט וייז, באתר AllMovie (באנגלית) רוברט וייז, באתר Rotten Tomatoes (באנגלית) רוברט וייז, במסד הנתונים הקולנועיים KinoPoisk (ברוסית) רוברט וייז, באתר MusicBrainz (באנגלית) רוברט וייז, באתר Discogs (באנגלית) רוברט וייז, באתר "Find a Grave" (באנגלית) רוברט וייז, באתר אנציקלופדיה בריטניקה (באנגלית)